text: Familieforøgelse i Givskud Zoo
  07 marts 2017 kl. 15.35
  Kamelflokken i Givskud Zoo fik i weekend et nyt medlem, da kamelen Josefine fødte en unge.
  Det er er ikke det nemmeste i verden at få kameler til at føde unger, men det er ingen sag i Givskud Zoo. Her kom en lille ny kamel nemlig til verden i lørdags. Kim Skaldborg Simonsen er biolog i Givskud Zoo, han fortæller, at man har gode erfaringer med kamelfødsler.
  - Vi er rigtig gode til at lave kamelunger her i Givskud Zoo. Den kamel, der lige har født, har født sin fjerde unge. Det betyder, at vi har sendt rigtig mange kameler ud i Danmark og resten af Europa, sig han til TV SYD.
  I Givskud Zoo har de en stor flok kameler, og det kan være en af grundene til de gode kamelfødselstal, fortæller Kim Skaldborg Simonsen.
  - Jo flere de er sammen, jo mere trygge føler de sig. Vi har seks kameler her, og det kan give tryghed og flere unger, siger han til TV SYD.
  Mor og barn har det godt
  Kamelfødslen forløb uden problemer og hjælp fra personalet i Givskud Zoo. Moderen, Josefine, har passet så godt på den nyfødte, at der er gået tre dage, før man har kunnet fastlå, at der er tale om en han.
  Den omtrent 30 kilo tunge kamelunge har endnu ikke fået et navn. Men det kommer.
  - Vores dyrepasser plejer at involvere de lokale skolebørn. De får et forbogstav og et køn, og så vender de tilbage med forslag til et navn, siger Kim Skaldborg Simonsen til TV SYD.
  Han fortæller, at både mor og barn har det godt.
  